Document ID: 31990R3050

*****
ΚΑΝΟΝΙΣΜΟΣ (ΕΟΚ) αριθ. 3050/90 ΤΟΥ ΣΥΜΒΟΥΛΙΟΥ
της 22ας Οκτωβρίου 1990
για την τροποποίηση του κανονισμού (ΕΟΚ) αριθ. 1735/90 της Επιτροπής για την πρόβλεψη προηγούμενης κοινοτικής επιτήρησης που ισχύει για τις εισαγωγές ορισμένων τύπων υποδημάτων καταγωγής Νότιας Κορέας και Ταϊβάν
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 288/82 του Συμβουλίου της 5ης Φεβρουαρίου 1982 περί κοινού καθεστώτος εισαγωγών (1), όπως τροποποιήθηκε τελευταία από τον κανονισμό (ΕΟΚ) αριθ. 2727/90 (2), και ιδίως το άρθρο 15 παράγραφος 6,
Εκτιμώντας:
ότι, στις 25 Ιουλίου 1990, η Ομοσπονδιακή Δημοκρατία της Γερμανίας, δυνάμει του άρθρου 15 παράγραφος 5 του κανονισμού (ΕΟΚ) αριθ. 288/82, παρέπεμψε στο Συμβούλιο τον κανονισμό (ΕΟΚ) αριθ. 1735/90 της Επιτροπής (3)·
ότι ορισμένα κράτη μέλη αντιμετώπισαν δυσκολίες όσον αφορά τον τρόπο εφαρμογής της κοινοτικής επιτήρησης που προβλέπει ο εν λόγω κανονισμός·
ότι, υπό τις συνθήκες αυτές, ενδείκνυται να τροποποιηθεί το άρθρο 2 του κανονισμού (ΕΟΚ) αριθ. 1735/90 και να προβλεφθεί ότι η κοινοτική επιτήρηση θα πραγματοποιείται κατά τον τρόπο που ορίζει το άρθρο 11 του κανονισμού (ΕΟΚ) αριθ. 288/82,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το τελευταίο «εκτιμώντας» του κανονισμού (ΕΟΚ) αριθ. 1735/90, αντικαθίσταται από το ακόλουθο κείμενο:
«Ωστόσο, επειδή οι εισαγωγές που πραγματοποιούνται υπό τις συνθήκες αυτές απειλούν να προκαλέσουν ζημία στους εν λόγω κοινοτικούς παραγωγούς, η Επιτροπή θεωρεί αναγκαίο να προβλέψει προηγούμενη κοινοτική επιτήρηση των εισαγωγών των εν λόγω προϊόντων.
Συνεπώς, η θέση σε ελεύθερη κυκλοφορία στην Κοινότητα των εν λόγω υποδημάτων πρέπει να εξαρτηθεί από τη χορήγηση εγγράφου εισαγωγής, το οποίο θα εκδίδεται από το κράτος μέλος εισαγωγής, με τον τρόπο που ορίζεται στο άρθρο 11 του κανονισμού (ΕΟΚ) αριθ. 288/82,».
Άρθρο 2
Το άρθρο 2 του κανονισμού (ΕΟΚ) αριθ. 1735/90 αντικαθίσταται από το ακόλουθο κείμενο:
«Άρθρο 2
1. Η θέση σε ελεύθερη κυκλοφορία σε ένα κράτος μέλος των προϊόντων που αναφέρονται στο άρθρο 1, προϋποθέτει την προσκόμιση εγγράφου εισαγωγής το οποίο εκδίδουν οι αρμόδιες αρχές του κράτους μέλους με τον τρόπο που ορίζει το άρθρο 11 του κανονισμού (ΕΟΚ) αριθ. 288/82.
2. Το έγγραφο εισαγωγής μπορεί να χρησιμοποιηθεί τρεις μήνες από την ημερομηνία παραλαβής από τον εισαγωγέα.».
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται μέχρις τις 31 Δεκεμβρίου 1992.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 22 Οκτωβρίου 1990.

Labels: 18
3
15
1